เอชเอสบีซีแนะ 5หุ้นไทยได้ดีเศรษฐกิจเติบโต
เอชเอสบีซีคงน้ำหนักลงทุนหุ้นไทยเดือน ต.ค. หลังดัชนีตลาดหุ้นไทยปรับขึ้นสูงสุดในรอบ 16 ปี
17 ต.ค. 2555

เอชเอสบีซีคงน้ำหนักลงทุนหุ้นไทยเดือน ต.ค. หลังดัชนีตลาดหุ้นไทยปรับขึ้นสูงสุดในรอบ 16 ปี 
เอชเอสบีซียังให้น้ำหนักลงทุนหุ้นไทยเดือน ต.ค. เพราะการเติบโตของเศรษฐกิจไทยยังแข็งแกร่ง และขณะนี้ความเสี่ยงด้านเงินเฟ้อยังอยู่ในระดับต่ำ สัดส่วนผู้ถือหุ้นในตลาดหุ้นไทยกำลังกระจายตัว และราคาหุ้นไทยอยู่ในระดับที่ใกล้เคียงกับค่าเฉลี่ยของเอเชีย โดยแนะนำหุ้นหลัก 5 ตัว ซึ่งได้ประโยชน์จากการขับเคลื่อนเศรษฐกิจภายในประเทศ ได้แก่บริษัท ทางด่วนกรุงเทพ (BECL) บริษัท โทเทิ่ล แอ็คเซ็ส คอมมูนิเคชั่น (DTAC) ธนาคารกสิกรไทย (KBANK) อินโดรามาเวนเจอร์ (IVL) บริษัท พฤกษาเรียลเอสเตท (PS) โดยให้ราคาเป้าหมาย ดังนี้
เอชเอสบีซีให้ราคาเป้าหมาย BECL 33 บาท มองว่าการใช้ทางด่วนมีแนวโน้มเติบโตเพิ่มขึ้น ซึ่งเป็นผลจากการฟื้นตัวจากภาวะน้ำท่วม สิทธิประโยชน์สำหรับรถยนต์ประหยัดพลังงาน และการกลับมาใช้สนามบินดอนเมืองอีกครั้ง
นอกจากนั้น ยังให้ราคาเป้าหมาย DTAC 120 บาท โดยเชื่อว่ามูลค่าหุ้นที่เหมาะสมของ DTAC จะมีการทบทวนกันอีกครั้งหลังการประมูลใบอนุญาตโทรศัพท์เคลื่อนที่ระบบ 3G เสร็จสิ้นในเดือน ต.ค.นี้ 
ปัจจุบันดัชนีหุ้นไทยซื้อขายกันที่ค่าสัดส่วนราคาต่อกำไร (พี/อี) 11 เท่าของกำไรสุทธิต่อหุ้น (อีพีเอส) ใน 12 เดือนข้างหน้า ซึ่งอยู่ในระดับเดียวกับค่าเฉลี่ยในอดีต และอยู่ในระดับใกล้เคียงกับค่าเฉลี่ยของตลาดหุ้นอื่นในเอเชียที่ 11.2 เท่า ทั้งๆ ที่ตลาดหุ้นไทยมีอัตราการเติบโตของกำไรที่ดีกว่าตลาดหุ้นอื่นในเอเชีย คือ 14.5% เทียบกับ 10.2% ซึ่งเป็นตัวเลขคาดการณ์ในปี 2555